钦定古今图书集成/明伦汇编/官常典/第648卷 > 钱本中
## 钦定古今图书集成/明伦汇编/官常典/第648卷 > 钱本中

按《明外史循吏传》：“本中，武进人。读书通法律，举人才，
历知故城、元城两县，有治声，改知吉水。豪民宿吏素
为民患者，捕其魁，徙远方，邑中肃然。新坛壝学舍，集
诸生，躬为教督，旌别劝率，政务清简，不任刑。有盗聚
山谷，时出寇掠，郡守议加兵，本中单骑诣贼垒，晓以
祸福，咸相率缚贼首自归。本中励清操，门无私谒，妻”
子布衣蔬食，裁足朝夕。以诖误罢官，父老奔走号泣乞留不获。郡人胡广时在内阁，力保之，得还任。民闻
本中复来，空闾井，迎拜如见父母。以永乐九年二月
卒。民哀慕，留葬吉水，争负土营葬焉。